Stadionul Mohammed V

Stadionul Mohammed V (în arabă ملعب محمد الخامس) este un stadion multifuncțional ce poartă numele regelui Mohammed al V-lea și este situat în inima orașului Casablanca, Maroc, în partea de vest a cartierului Maârif. Stadionul are o capacitate de 45 000 de locuri și este cel mai vechi stadion de fotbal din Maroc. A fost inaugurat la 6 martie 1955 sub numele de stadionul Marcel-Cerdan, în semn de omagiu adus celebrului boxer franco-marocan, campion mondial, înainte de a fi redenumit „Stade d'Honneur” un an mai târziu. A primit numele actual cu ocazia Jocurilor Mediteraneene din 1983 organizate la Casablanca, în onoarea lui Mohammed al V-lea, sultan al Imperiului Șerifian din 1927 până în 1957 și rege al Marocului din 1957 până în 1962. Acesta găzduiește în principal meciuri de fotbal, servind ca teren propriu pentru echipa națională de fotbal a Marocului și pentru cluburile locale rivale de fotbal Wydad AC și Raja CA. În anul 1997, stadionul a stabilit un record de asistență de 110 000 de spectatori în timpul derbiului de fotbal din Casablanca și la un meci dintre echipele naționale ale Marocului și Ghanei. Același record de asistență s-a repetat în timpul meciului Marocului împotriva Argentinei din 2004. Istorie La 6 martie 1955, stadionul a fost inaugurat sub numele Stadionul Marcel Cerdan, în onoarea boxerului francez, având o capacitate de 30 000 de locuri. În anul următor, după independența Marocului, a luat numele de Stade d'Honneur. Acest stadion a fost martorul calificării Marocului la Campionatul Mondial de Fotbal din 1970, care a fost prima lor Cupă Mondială din istorie. La sfârșitul anilor 1970, în vederea pregătirii Jocurilor Mediteraneene din 1983 care s-au desfășurat la Casablanca, stadionul a fost închis pentru o renovare majoră; aceasta a inclus o creștere a capacității de locuri, instalarea unui tabel electronic de marcaj și construirea în jurul stadionului a unei săli de sport acoperite cu o capacitate de 12 000 de locuri și a unei piscine olimpice cu o capacitate de 3 000 de locuri. S-a redeschis în 1981 sub numele său actual, Stadionul Mohammed V. În prezent, complexul cuprinde stadionul propriu-zis, sala de sport, piscina, un centru media de 650 m², o sală de conferințe, o sală de ședințe, un centru de îngrijire medicală și un centru antidoping. Stadionul Mohammed V este situat chiar în centrul orașului Casablanca. Aeroportul internațional din Casablanca, numit de asemenea după Mohammed al V-lea, se află la 25 de kilometri de stadion, iar gara Casa-Voyageurs este la 5 kilometri de stadion. Stadionul dispune de o parcare cu o capacitate de 1 000 de mașini. În sezonul 2006–2007, stadionul a fost renovat din nou, fiind inclus un gazon semiartificial de înalt standard. S-a redeschis în aprilie 2007. Un acord de reformă a fost semnat în anul 2015 între Ministerul Tineretului și Sportului, Federația Regală Marocană de Fotbal, Consiliul Municipal Casablanca și Ministerul de Interne, alocând un buget de 220 de milioane de dirhami marocani. În prezent, Stadionul Mohammed V este construit pe o suprafață de 12 hectare (120 000 m²), fiind considerat o capodoperă a sportului marocan, deoarece găzduiește în jur de 80 000 de spectatori și include o sală mare de sport cu o capacitate de 12 000 de locuri, precum și facilități pentru numeroase sporturi, cum ar fost baschet, handbal, volei, gimnastică și box, și o piscină olimpică. În iulie, s-a anunțat că Stadionul Mohammed V se numără printre cele șase stadioane care vor beneficia de un program de reabilitare în vederea Cupei Africii pe Națiuni din 2025. Acest vast proiect, care va fi realizat de SONARGES, include eliminarea pistei de atletism și o extindere a tribunelor, pentru a-l aduce în conformitate cu standardele FIFA. Stadionul Mohammed V este pregătit să scrie istorie prin găzduirea primei finale din istoria African Football League. La 1 noiembrie 2023, Abdel Latif Naciri, vicepreședintele Consiliului Comunitar din Casablanca, a confirmat că Stadionul Mohammed V va trece printr-un proces de reabilitare imediat după încheierea competițiilor din African League. Utilizare Meciuri Evenimente internaționale Stadionul a găzduit următoarele evenimente internaționale: Jocurile Mediteraneene din 1983 Cupa Palestinei pentru Tineret din 1983 Finala Cupei Africii pe Națiuni din 1988 Supercupa CAF 1998 Supercupa CAF 2000 Campionatele Africane de Box Amator din 2015 Finala Ligii Campionilor CAF 2017 Supercupa CAF 2018 Finala Campionatului Națiunilor Africane din 2018 Finala Ligii Campionilor CAF 2021 Finala Ligii Campionilor CAF 2022 Mansa secundă a finalei Ligii Campionilor CAF 2023 Manșa tur a finalei African Football League 2023 Cupa Africii pe Națiuni din 2025 Incidente La 21 martie 2016, două persoane au fost ucise într-o bătaie între fanii Raja CA în timpul unui meci împotriva echipei Chabab Rif Al Hoceima. La 29 aprilie 2023, o femeie în vârstă de 29 de ani a murit în apropierea stadionului în timpul sfertului de finală al Ligii Campionilor CAF 2022–2023 dintre Raja CA și Al Ahly SC. Note Legături externe Materiale media legate de Stadionul Mohammed V la Wikimedia Commons